Қазақстан Республикасы

Жоғарғы Соты

жалпы отырысының

2016 жылғы 15 қаңтардағы № 4

қаулысымен бекітілген

**Қазақстан Республикасы Жоғарғы Сотының жанындағы**

**Халықаралық кеңес туралы**

**ЕРЕЖЕ**

**1. Жалпы ереже**

1. Қазақстан Республикасы Жоғарғы Сотының жанындағы Халықаралық кеңес (бұдан әрі – Кеңес) сот төрелігі жүйесін жетілдіру мәселелері бойынша консультативтік – кеңес органы болып табылады.

2. Кеңес қызметінің құқықтық негізін «Қазақстан Республикасының сот жүйесі мен судьяларының мәртебесі туралы» Қазақстан Республикасының Конституциялық Заңы, Қазақстан Республикасының заңнамасы, сондай-ақ осы Ереже құрайды.

Қазақстан Республикасы ратификациялаған халықаралық шарттар оның заңдарынан басым болады және халықаралық шарттарда оның қолдануы үшін заң шығарылуы талап етілуі көрсетілген жағдайдан басқа, тікелей қолданылады.

3. Кеңестің құрылу мақсаты Қазақстан Республикасының сот-құқықтық жүйесіндегі алдыңғы қатарлы халықаралық стандарттарды енгізу, сот қызметін және соттардың құқық қолдану практикасын құқықтық реттеуді жетілдіруді қамтамасыз ету болып табылады.

**2. Кеңестің міндеттері мен өкілеттіктері**

4. Кеңестің негізгі міндеттері:

1) Қазақстан Республикасының сот жүйесін жетілдіру, құқық субъектілерін сотпен қорғаудың тиімді тетіктерін арттыру бойынша шаралар туралы ұсынымдар мен ұсыныстарды әзірлеу;

2) Қазақстан Республикасы Жоғарғы Сотының сұрау салулары бойынша жекелеген мәселелер және нормативтік-құқықтық актілер жобалары бойынша сараптау қорытындыларын әзірлеуді қоса отырып, сот төрелігінің халықаралық стандарттарын қазақстандық соттар практикасына имплементациялау жөніндегі бастамашылықтарды іске асыруға көмек көрсету;

3) қазақстандық судьялардың кәсіби деңгейлерін көтеру және олардың тәуелсіздік кепілін нығайту бойынша іс-шараларға қатысу;

4) сот төрелігі жүйесіндегі зерттеулердің өзекті бағыттары бойынша ұсынымдарды әзірлеу;

5) шетелдік соттардың алдыңғы қатарлы тәжірибелерін пайдалануға және дұрыс және бірізді сот практикасын қалыптастыруға көмек көрсету;

6) Қазақстан Республикасы Жоғарғы Сотының сұрау салулары бойынша, соттарда қаралған істердің жекелеген санаттары бойынша сот практикасына талдау жасау;

7) процестік заңда белгіленген тәртіпте инвестициялық дауларды қарауға байланысты нақты сот істері бойынша қорытындылар беру болып табылады.

5. Осы Ережемен көзделген міндеттерді іске асыру мақсатында Кеңеске мынадай:

1) белгіленген тәртіпте Қазақстан Республикасы Жоғарғы Сотының соттар алқасынан, судьялар қауымдастығы органдарынан, Жоғарғы Соттың қызметін ұйымдастыру және материалдық-техникалық қамтамасыз ету жөніндегі уәкілетті органнан, жергілікті және басқа да соттардан және олардың құрылымдық бөлімшелерінен сот ақпараттарын және басқа да ақпараттарды сұрастыруға;

2) Қазақстан Республикасы Жоғарғы Соты жалпы отырысының норма шығарушылық қызметіне қатысуға;

3) өз құзыреті шегінде Қазақстан Республикасы сот жүйесінің жалпы отырыстарымен және басқа да органдарымен, сондай-ақ Астана Халықаралық қаржы орталығының сотымен, төрелік және аралық соттармен, мемлекеттік органдармен және консультативтік-кеңес органдарымен өзара іс-қимыл жасасуға, оның ішінде Кеңес отырыстарына қатысу үшін олардың өкілдерін шақыруға;

4) Қазақстан Республикасы Жоғарғы Сотының Төрағасына, оның сот алқаларының төрағаларына және заңнамаға сәйкес құрылған органдарына сот қызметінің мәселелері бойынша жазбаша ұсыныстар мен ұсынымдар енгізуге;

5) сот қызметінің кез келген мәселелері бойынша, оның ішінде Қазақстан Республикасы Азаматтық процестік кодексінің 77-бабында көзделген тәртіпте іс жүргізуде жатқан сот істері бойынша алқалық қорытынды және жеке сараптамалық қорытынды беруге;

6) процестік заңнамамен көзделген тәртіпте және негіздерде сот дауларында Кеңес мүшелерінің қатысуын үйлестіруге;

7) Қазақстан Республикасы Жоғарғы Сотының және оның басқа да соттарының ғимараттарында тиісті үй-жайларды, жабдықтарды және техникалық құралдарды пайдалануға өкілеттіктер беріледі.

**3. Кеңес құрамы**

6. Кеңестің төрағасы Қазақстан Республикасы Жоғарғы Сотының Төрағасы болып табылады.

7. Кеңестің сандық және дербес құрамын Қазақстан Республикасы Жоғарғы Соты Төрағасының ұсынысы бойынша жалпы кеңес бекітеді.

8. Сот алқасының төрағасы және Қазақстан Республикасы Жоғарғы Соты жалпы отырысының хатшысы лауазымдары бойынша кеңес мүшелері болып табылады.

9. Кеңес құрамы қазақстандық және шетелдік сарапшылар, беделді судьялар, сот төрелігі, мемлекеттік және сот басқармасы, инвестициялық, салықтық, кәсіпкерлік, кедендік және құқық, экономика, менеджмент және басқа да ғылымдар саласындағы ғалымдар және мамандар санынан құрылады.

Кеңес құрамына мүшелерді енгізу туралы мәселелерді қарау кезінде олардың тәжірибелері, іскерлік беделі, Қазақстан Республикасындағы басқа да консультативтiк-кеңес органдарының қызметіне қатысқаны, Кеңестің басқа да мүшелерінің, Қазақстан Республикасы инвестиция және даму министрлігінің, Сыртқы істер министрлігінің және өзге де өкілетті мемлекеттік органдардың ұсынымдары ескеріледі.

10. Кеңес мүшелері бір жыл мерзіміне сайланады.

11. Қазақстан Республикасы соттарында қызмет атқарып отырған судьялар болып табылатын Кеңес мүшелері Қазақстан Республикасы Азаматтық процестік кодекстің 77-бабында көзделген жағдайларда Кеңестің қорытындысын дайындауға қатыспайды.

12. Кеңес мүшелері Кеңес қызметінің мақсаттарына, құпиялық туралы заңнама нормаларына, кәсіби және іскерлік әдепке қарама-қайшы алынған мәліметтерді, құжаттарды және өзге де ақпараттарды пайдалануға құқылы емес.

Олар құқықтың басқа субъектілерінің құқықтарын және қорғалатын заңды мүдделерін бұзуға, Кеңестің басқа мүшелерінің, судьялардың және/немесе Қазақстан Республикасы сот органдарының имиджі мен іскерлік беделін түсіруге алып келуі мүмкін әрекеттерге жол бермеулері тиіс.

13. Кеңес мүшесін оның құрамынан шығару туралы шешімі Қазақстан Республикасы Жоғарғы Сотының жалпы кеңесінде қабылданады.

Мыналар:

- Кеңестегі қызметін тоқтату туралы жазбаша өтініші;

- Қазақстан Республикасы Жоғарғы Соты Төрағасының ұсынысымен уәжделген ұсынысы шығарып тастауға негіз болып табылады.

**4. Кеңестің қызметін ұйымдастыру және қамтамасыз ету**

14. Кеңес қызметіне жалпы басшылықты төрағаның тапсырмасымен Қазақстан Республикасы Жоғарғы Сотының мамандандырылған сот алқасының төрағасы жүзеге асырады.

Кеңес отырысына төрағалық ету функциясын орындауды Кеңес төрағасы Кеңес мүшелерінің біріне жүктеуі мүмкін.

15. Кеңес төрағасы Кеңестің басқа мүшелерімен келісе отырып, алдағы кезеңге Кеңестің іс-шараларын белгілейді, сондай-ақ Қазақстан Республикасы Жоғарғы Сотының жалпы отырысында талқылауға ұсыныс жасайды.

16. Кеңестің кезекті отырыстары қажет болуына қарай, бірақ жылына екі реттен кем емес өткізіледі.

17. Кеңестің кезектен тыс отырыстары Қазақстан Республикасы Азаматтық процестік кодекстің 77-бабы тәртібінде соттың сұрау салуы келіп түсуі бойынша өткізіледі.

18. Кеңес отырысы оған оның мүшелерінің жалпы санының үштен екі бөлігі қатысқан кезде заңды деп саналады.

Кеңес шешімі отырысқа қатысушы мүшелердің көпшілік дауыстарымен қабылданады.

Дауыстар тең болған жағдайда төрағалық етушінің берген дауысы шешуші болып табылады.

19. Кеңес мүшелері кеңес отырыстарына алмасу құқығынсыз қатысады.

Кеңес мүшесінің бірінің отырысқа жеке қатысуы мүмкін болмаған жағдайда, оның қатысуы бейнеконференция арқылы қамтамасыз етіледі.

Қатысу, оның ішінде қашықтықтан қатысуы мүмкін болмаған жағдайда Кеңес мүшесі электрондық почта арқылы қаралып отырған мәселе бойынша өз ұстанымын көрсете отырып, материалдар жолдауға құқылы.

20. Кезекті отырыстың күні және күн тәртібі туралы, Кеңес мүшелерін отырысқа қатысуын қамтамасыз ету үшін, жеткілікті тиісті мерзімде, бірақ оны өткізуге дейін он күнтізбелік күннен кешіктірмей, жұмыс органы хабардар етеді.

21. Кеңес отырысына басқа да мүдделі адамдар шақырылуы мүмкін.

22. Кеңестің жұмыс тілдері қазақ, орыс, ағылшын тілдері болып табылады.

Қажет болған жағдайда, жұмыс органы материалдардың, оның ішінде сот ісі материалдарының, Кеңес отырысы хаттамаларының аудармаларын Кеңестің жұмыс тіліне аударылуын, сондай-ақ Кеңес отырыстарының ілеспе аудармасын қамтамасыз етеді.

23. Кеңес отырысының материалдары кеңес мүшелеріне Кеңес отырысын өткізгенге дейін он күнтізбелік күннен кешіктірілмей оларға қолжетімді байланыс құралдары ақылы жіберіледі.

24. Кеңес отырысының барысында жұмыс органы, отырыстың хаттамасын оның ішінде аудио-, бейне жазба құралдарын пайдалана отырып жазылуын жүргізеді.

25. Кеңестің және оның мүшелерінің қызметінің нәтижесі хаттамалық шешім, қорытынды немесе ұсыным сипатындағы сараптамалық пікір түрінде ресімделеді.

26. Кеңес қорытындысы соттың сұрау салуы бойынша тиімді, бірақ процестік заңнамаға сәйкес сот белгілеген мерзімнен аспайтын мерзімде дайындалуы тиіс.

27. Кеңес қорытындысына оны дайындауға және талқылауға қатысқан Кеңес мүшелері қол қояды және ол ұсыным сипатында болады.

Алқалық қорытындымен келіспеген жағдайда, Кеңес мүшесі оған дербес сараптамалық пікір қосуға құқылы, ол туралы қорытындыда сілтеме жасалады.

28. Кеңестің қызметін, іс қағаздарын жүргізуін және Кеңес отырысын әзірлеуін ұйымдастыруды жүзеге асыратын жұмыс органы Қазақстан Республикасы Жоғарғы Сотының мамандандырылған сот алқасының хатшылығы болып табылады.

**5. Кеңес қызметін қаржыландыру**

29. Кеңес мүшелерінің жолақыларына, жүріп-тұруларына және тамақтануларына, сондай-ақ кеңес беру қызмет көрсетулеріне шығыстар белгіленген тәртіпте республикалық бюджет қаржатынан, сондай-ақ Қазақстан Республикасы заңнамасына сәйкес өзге де көздерден төленеді.

Егер Кеңес қорытындысы сот арқылы Қазақстан Республикасы Азаматтық процестік кодексінің 77-бабының тәртібінде сұратылған жағдайда, Кеңес мүшелері шығыстарының өтемақылары туралы мәселе сот шығыстарын өтеу үшін осы кодеспен белгіленген тәртіпте сот арқылы шешіледі.

**6. Қорытынды ереже**

30. Осы Ережеге өзгерістер мен толықтырулар Қазақстан Республикасы Жоғарғы Соты жалпы отырысының қаулысымен енгізіледі.